Amerikanci zahtijevaju od Irana da se prestanu mijesati u Irak
Opisujući situaciju kao veoma ozbiljnu, Nick Burns je rekao da je poruka Sjedinjenih država Iranu da prestane s takvim aktivnostima
Američki državni potsekretar Nicholas Burns je upozorio Iran da prekine pomagati pobunjenike u Iraku s tehnologijom za oružje. On je rekao da su američke snage uhapsile Irance osumnjičene za pružanje veoma sofisticirane eksplozivne tehnologije šiitskim pobunjeničkim grupama u Iraku. On je tu izjavu dao u intervjuu za National Public Radio, koji će biti emitiran danas. Opisujući situaciju kao veoma ozbiljnu, gospodin Burns je rekao da je poruka Sjedinjenih država da bi Iran trebao prestati s takvim aktivnostima. On je dodao da Sjedinjene države već gotovo dvije godine prate umiješanost Iranaca i da su pronašle dokaze o iranskoj pomoći šiitskim grupama u južnom Iraku. On je dodao da su američke snage sada započele operacije širom zemlje, uključujući i region Bagdada. Ruski predsjednik je u medjuvremenu takodjer izjavio da podržava prijedlog UN-ove agencije za nuklearna pitanja da međunarodna zajednica odgodi sankcije za Iran ukoliko vlada te zemlje suspendira osjetljive nuklearne aktivnosti. On je danas u Moskvi rekao da bi se planom pomoglo uklanjanju sumnje u međunarodnoj zajednici da Iran namjerava proizvesti nuklearno oružje. Šef Međunarodne agencije za atomsku energiju Mohamed El Baradei je predložio da Iran zaustavi svoj kontroverzni program obogaćivanja uranijuma dok zapad odgodi primjenu sankcija koje su odobrili Ujedinjeni narodi. Istovremeno u Parizu, ured predsjednika Jacquesa Chiraca je izdao saopćenje u kojem se kaže da Francuska ne može prihvatiti mogućnost Irana koji posjeduje nuklearno oružje. On je povukao svoju izjavu iz intervjua objavljenog u ponedjeljak u kojem je, kako je navedeno, rekao da iransko posjedovanje nukleranog oružja ne bi bilo toliko opasno.